དེ་ནས་བོད་མི་མང་སྤྱི་འཐུས་ཚོགས་གཙོ་མཆོག་གིས་བོད་ཀྱི་ཟློས་གར་ཚོགས་པའི་ངོས་ནས་༸རྒྱལ་བའི་གསང་གསུམ་འཕྲིན་ལས་ཀྱི་བཀའ་དྲིན་རྗེས་དྲན་མཚོན་བྱེད་དུ་འདི་ལོའི་རྐང་བྲོ་གླུ་གཞས་ཀྱི་༼འོད་སྡེར་དབྱར་སྐྱིད།༢༠༡༤༽ཞེས་པ་དང་།བོད་ཀྱི་ཆ་འཕྲིན་གསར་ཁང་གི་ཡེ་ཤེས་ཆོས་བཟང་ལགས་ཀྱིས་བརྩམས་པའི་༼བོད་མི་བཙན་བྱོལ་བ་ཞིག་གི་འབོད་སྒྲ།༽ཞེས་པའི་དཔེ་དེབ་བཅས་དབུ་འབྱེད་གནང་།དེ་རྗེས་ཆེས་མཐོའི་ཁྲིམས་ཞིབ་པ་ཆེ་བ་མཆོག་གིས་ཨེལ་བྷརཊ་ཨེནསྚིན་བསྟི་གནས་ཁང་གི་མཁས་དབང་སྐུ་ཞབས་ཇཱིན་ཤཔ་མཆོག་གི་བརྩམས་ཞིང་པདྨ་ཚེ་དབང་ཤཱསྟྲི་ལགས་ཀྱིས་བསྒྱུར་བའི་༼ཞི་བའི་འཐབ་རྩོད་ལ་ནུས་པ་ཐོན་ཚུལ།༽ཞེས་པའི་དཔེ་དེབ་དབུ་འབྱེད་དང་།དེ་བཞིན་སྒང་པ་བདེ་སྐྱིད་ཕ་ཕུན་ཚོགས་དང་བུ་ཟླ་བ་རིན་ཆེན་གཉིས་ཀྱི་༼རྒྱལ་ཁབ་ཤོར་བའི་ཕ་བུའི་བདེ་སྡུག་འབེལ་གཏམ་ལོ་རྒྱུས།༽ཞེས་པའི་དཔེ་དེབ་དབུ་འབྱེད་གནང་རྗེས།བོད་ཀྱི་ཟློས་གར་ཚོགས་པ་ནས་༸གོང་ས་མཆོག་གི་བཀའ་དྲིན་རྗེས་དྲན་ཆེད་དུ་བརྩམས་པའི་༼ཁམས་གསུམ་ཆོས་ཀྱི་རྒྱལ་པོར་བཀའ་དྲིན་བསྟོད་དབྱངས།༽ཞེས་པ་དང་།རྡ་སྟེང་བོད་ཕྲུག་ཁྱིམ་སྡེའི་སློབ་མ་རྣམས་ནས་ཧི་མཱ་ཅལ་གྷ་རྡིའི་གླུ་གཞས་༼ནི་ལི་མ།༽ཞེས་པ།དཔེ་སྟོན་སློབ་གྲྭའི་སློབ་མ་རྣམས་ནས།༼ཆོལ་གསུམ་མི་རིགས་ནས་དགྲ་བསྡིགས་རིགས་ཞེན།༽ཞེས་པ།བོད་ཀྱི་ཟློས་གར་ཚོགས་པ་ནས་མདོ་སྨད་བླ་བྲང་གི་འཁྲབ་གཞས་༼བོད་ཁ་བ་ཅན་གྱི་བླ་རི།༽ཞེས་པ།རྡ་ཤོད་བོད་ཁྱིམ་སློབ་མ་༢༠ནས།༼ཨ་མདོའི་འཁྲབ་གཞས་སེང་དཀར་མོ།༽ཞེས་པ།ཐང་སྟོང་གླུ་གར་ཚོགས་པ་ནས་གླུ་གར་༼རྒྱ་གར་མཁས་པ།༽ཞེས་པ།མེག་ལོར་ཡོངས་གླིང་སློབ་ཕྲུག་ནས་༼རྟེན་འབྲེལ་ཉི་ཟླ་སྐར་གསུམ།༽ཞེས་པ།བོད་ཀྱི་ཟློས་གར་ཚོགས་པའི་བྲོ་བ་རྣམས་ནས་༼ཀོང་གཞས་དགྲ་གཉེན་རྒྱལ་པོ།༽ཞེས་པའི་གཞས་སྣ་ཁག་འཁྲབ་སྟོན་གནང་ཡོད།མཛད་སྒོའི་མཐའ་མར་བཀའ་དྲིན་རྗེས་དྲན་ཚོགས་ཆུང་གི་ཚོགས་གཙོ་ཤེས་རིག་དྲུང་ཆེ་སྟོབས་རྒྱལ་ཚེ་རིང་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་རྗེས་གཞུང་འབྲེལ་མཛད་སྒོ་རྒྱལ་ཁའི་ངང་གྲོལ་ཡོད་པ་བཅས།།